text: Ülikooli tormamise asemel võiks õppida tundma kodukohta – käia läbi kõrvalteed ja leida isiklikud pühakohad, kus end laadida. On üsna tark tunda paika, kus oled sündinud, ja saada aru, miks oled just sinna sündinud. Kohapeal võib selguda, et sul polegi vaja kuhugi kiirustada, vähemasti enne, kui sa pole päriselt aru saanud, mis asja sa siin maailmas ajad. Samuti võid kohapeal luua oma võrgustiku – inimestest ja paikadest. Sa ei pea selleks tingimata Tartusse või Tallinna minema. Sinu kodukohas on kõik olemas. Hinda seda varakult, sest hiljem – pärast kõiki lahkumisi ja tunglemisi – võib juhtuda, et kodupaik on küll olemas, aga inimesi enam pole, sest kooliaegsed sõbrad on kaugeks jäänud või mööda ilma laiali.